ชื่อรายงานการวิจัย เครื่องมือการสื่อสารการตลาดต้นแบบสำหรับสถานีโทรทัศน์ระบบดิจิตอล

กลุ่มเด็กเยาวชน และครอบครัว เพื่อการแข่งขันในประชาคมอาเซียน

ชื่อผู้วิจัย ผู้ช่วยศาสตราจารย์ ดร.ประกายกาวิล ศรีจินดา

ปีที่ทำวิจัยสำเร็จ 2561

การศึกษาวิจัยเรื่อง “เครื่องมือการสื่อสารการตลาดต้นแบบสำหรับสถานีโทรทัศน์ระบบดิจิตอล กลุ่มเด็กเยาวชน และครอบครัว เพื่อการแข่งขันในประชาคมอาเซียน” ครั้งนี้เป็นการวิจัยเชิงคุณภาพ (Qualitative Research) โดยมีวัตถุประสงค์การวิจัย คือ 1. เพื่อศึกษาวิเคราะห์กลยุทธ์การสื่อสารการตลาด และเครื่องมือสื่อสารการตลาดของสถานีโทรทัศน์ระบบดิจิตอลช่องสำหรับเด็ก เยาวชน และครอบครัว 2. เพื่อศึกษาเปรียบเทียบกลยุทธ์การสื่อสารการตลาด และเครื่องมือสื่อสารการตลาดของสถานีโทรทัศน์ระบบดิจิตอลช่องเด็ก เยาวชน และครอบครัว กับสถานีโทรทัศน์ดิจิตอลประเภท ข่าวสาร และวาไรตี้ และ 3. เพื่อเสนอแนวทางการสื่อสารการตลาดที่เหมาะสมและเป็นต้นแบบสำหรับสถานีโทรทัศน์ระบบดิจิตอลช่องสำหรับเด็ก เยาวชน และครอบครัวเพื่อการแข่งขันในประชาคมอาเซียน มีการกำหนดเครื่องมือที่ใช้ในงานวิจัย 3 ประเภท คือ การวิเคราะห์เอกสารต่าง ๆ (Document Research) การสัมภาษณ์แบบเจาะลึก (Depth Interview) และ การจัดสนทนากลุ่ม (Focus Group Interview)

ผลการวิจัยพบว่า กลยุทธ์การสื่อสารการตลาด และเครื่องมือสื่อสารการตลาดของสถานีโทรทัศน์ระบบดิจิตอลช่องสำหรับเด็ก เยาวชน และครอบครัว จากกลุ่มเป้าหมายนั้น ชื่นชอบที่จะรับชมรายการเนื่องจากมีหลายรายการที่มีสาระและน่าสนใจ และรายการการ์ตูนสำหรับเด็ก รวมถึงมีความสนใจในเครื่องมือการสื่อสารการตลาด หลัก ๆ อยู่ 5 เครื่องมือ ไม่ว่าจะเป็น การส่งเสริมการขาย (Sales Promotion) การสื่อสารการตลาดผ่านกิจกรรม (Event Marketing) การโฆษณา (Advertising) การประชาสัมพันธ์ (Public Relations) และการบริหารงานลูกค้าสัมพันธ์ (Customer Relationship Management) นั้นหากผู้ประกอบการรายการโทรทัศน์ในระบบดิจิตอล สถานีเด็ก เยาวชนและครอบครัว จะยึดพื้นที่ในการแข่งขันในประชาคมอาเซียนให้ได้ จะต้องใช้พลังในการพัฒนาเนื้อหา รูปแบบรายการให้เข้าถึงกลุ่มเป้าหมายได้อย่างมีประสิทธิภาพ ประกอบกับการเลือกใช้เครื่องมือการสื่อสารการตลาดที่มีอิทธิพลสามารถเข้าถึงและจุงใจกลุ่มเป้าหมายได้ เพื่อให้สถานีโทรทัศน์ระบบดิจิตอล กลุ่มเด็กเยาวชน และครอบครัว สามารถแข่งขันได้ในประชาคมอาเซียนอย่างยั่งยื่นต่อไป